Speed (ταινία, 1994)

Το ***Speed*** είναι αμερικανική ταινία δράσης, παραγωγής 1994, σε σκηνοθεσία Γιαν ντε Μποντ και σενάριο του Γκράχαμ Γιοστ. Η ταινία ακολουθεί έναν αστυνομικό του Λος Άντζελες που προσπαθεί να σώσει τους επιβάτες ενός λεωφορείου, στο οποίο έχει τοποθετηθεί βόμβα προγραμματισμένη να εκραγεί αν το λεωφορείο χαμηλώσει ταχύτητα ή κάποιος από τους επιβάτες προσπαθήσει να δραπετεύσει. Πρωταγωνιστούν οι Κιάνου Ριβς, Σάντρα Μπούλοκ και Ντένις Χόπερ, ενώ συμμετέχουν οι Τζο Μόρτον και Τζεφ Ντάνιελς.

Το *Speed* έκανε πρεμιέρα στο Χόλυγουντ στις 7 Ιουνίου 1994, μετά κυκλοφόρησε στους κινηματογράφους των Ηνωμένων Πολιτειών στις 10 Ιουνίου 1994 και αποδείχτηκε απρόσμενη καλλιτεχνική και εισπρακτική επιτυχία. Οι συνολικές εισπράξεις έφτασαν τα 350,4 εκατομμύρια δολάρια παγκοσμίως και βραβεύτηκε με δύο Όσκαρ στις κατηγορίες Καλύτερου Μοντάζ Ηχητικών Εφέ και Καλύτερη Μίξη Ήχου.

Το 1997 ακολούθησε και μια συνέχεια με τον τίτλο *Speed 2: Κρουαζιέρα με τον Κίνδυνο* (Speed 2: Cruise Control) με τους ντε Μποντ και Μπούλοκ να επιστρέφουν στη σκηνοθεσία και στον πρωταγωνιστικό ρόλο αντίστοιχα, αλλά δέχτηκε πολύ αρνητικές κριτικές ως ταινία και εξελίχθηκε σε μια μεγάλη εισπρακτική αποτυχία.

## Πλοκή
Σε έναν ουρανοξύστη επιχειρήσεων στο Λος Άντζελες, 13 άτομα, στην πλειοψηφία τους επιχειρηματίες, μπαίνουν σε ανελκυστήρα εξπρές. Κατά την κάθοδο, τα συρματόσχοινά του καταστρέφονται ξαφνικά από έκρηξη και ο ανελκυστήρας σταματάει από το σύστημα πέδησης έκτακτης ανάγκης, μετά από μια σύντομη πτώση, στον 30-ό όροφο. Ένας εκβιαστής βομβιστής απαιτεί τώρα λύτρα 3 εκατομμύρια δολάρια, μέσα σε μία ώρα, διαφορετικά θα ανατινάξει το φρένο κινδύνου με άλλη έκρηξη και θα πέσει ο ανελκυστήρας. Οι ειδικοί στις βόμβες αστυνομικοί της Αστυνομικής Υπηρεσίας του Λος Άντζελες (Los Angeles Police Department, LAPD) Τζακ Τρέιβεν και Χάρι Τεμπλ φτάνουν στον 32-ο όροφο και αξιολογούν την κατάσταση. Βλέποντας ότι δεν τους έχει μείνει αρκετός χρόνος, ο Τζακ σκέφτεται μια ιδέα και ανεβαίνουν στην ταράτσα του ουρανοξύστη, όπου ο Τζακ συνδέει ένα συρματόσχοινο από γερανό από την ταράτσα στον ανελκυστήρα, έτσι ώστε ο ανελκυστήρας να συγκρατηθεί προσωρινά και τελικώς όλοι οι επιβάτες απελευθερώνονται και διασώζονται την τελευταία στιγμή πριν την πτώση και συντριβή του ανελκυστήρα στο ισόγειο.

Δεδομένου ότι ο εκβιαστής πυροδότησε τις εκρηκτικές γομώσεις 3 λεπτά πριν λήξει ο χρόνος, ο Τζακ υποψιάζεται ότι είχε παρατηρήσει την παρουσία τους και επομένως πρέπει να βρίσκεται κοντά. Καθώς όμως όλοι οι ανελκυστήρες είχαν ελεγχθεί και εκκενωθεί, οι δύο αστυνομικοί υποψιάζονται τον ανελκυστήρα των εμπορευμάτων, όπου και στριμώχνουν τον βομβιστή, αλλά αυτός αρπάζει τον Χάρι για όμηρο. Ο Τζακ πυροβολεί τον Χάρι στο πόδι, αναγκάζοντας τον βομβιστή να τον απελευθερώσει, καθώς δεν μπορούσε πλέον να τον τραβήξει μαζί του. Ο βομβιστής καταφέρνει να του ξεφύγει, αλλά λίγα δευτερόλεπτα μετά φαίνεται να αυτοανατινάζεται με μια έκρηξη πίσω από μια πόρτα. Λίγες ημέρες μετά, οι Τζακ και Χάρι λαμβάνουν επαίνους και μετάλλια από τον ανώτερό τους, τον Υπαρχηγό Χερμπ «Μακ» ΜακΜάον.

Μόλις ξημερώνει η επόμενη ημέρα, ο Τζακ βλέπει ένα λεωφορείο εκτός υπηρεσίας, μόνο με τον οδηγό μέσα, να ανατινάζεται μπροστά του. Ο (απρόσμενα ζωντανός) βομβιστής επικοινωνεί μαζί του από έναν κοντινό τηλεφωνικό θάλαμο, εξηγώντας ότι μια παρόμοια βόμβα έχει τοποθετηθεί σε ένα άλλο λεωφορείο, η οποία θα ενεργοποιηθεί όταν αυτό ξεπεράσει τα 50 μίλια την ώρα (80 χιλιόμετρα την ώρα) και μετά θα εκραγεί όταν η ταχύτητα πέσει κάτω από τα 50 μίλια την ώρα. Ο βομβιστής ζητά λύτρα 3,7 εκατομμύρια δολάρια έως τις 11 π.μ. το αργότερο (ενώ τότε η ώρα ήταν 8:05 π.μ.) και του λέει ποιο είναι το λεωφορείο και την κατεύθυνσή του, αφού προηγουμένως δηλώνει ότι η βόμβα θα εκραγεί και αν κάποιος από τους επιβάτες δραπετεύσει.

Τότε ο Τζακ τρέχει με εξοντωτική ταχύτητα μέσα στην κίνηση με το προσωπικό του SUV, ένα Ford Bronco Wagon του 1970, να προλάβει το λεωφορείο ενώ αυτό κινείται σε έναν αστικό αυτοκινητόδρομο. Κάποια στιγμή το φτάνει, βγαίνει από το αυτοκίνητο και τρέχει πίσω του, αλλά ο οδηγός του λεωφορείου αγνοεί τις κραυγές του να σταματήσει το λεωφορείο και επιταχύνει εκ νέου. Τότε ο Τζακ επιβιβάζεται σε ένα καμπριολέ που έτυχε μπροστά του, μια Jaguar XJ-S 5.3 V12 Convertible του 1988, οδηγεί όσο ταχύτερα μπορεί πίσω από το λεωφορείο και τελικώς το φτάνει. Ωστόσο, παρατηρώντας το ταχύμετρο της Jaguar, διαπιστώνει ότι το λεωφορείο έχει μόλις ξεπεράσει τα 50 μίλια / 80 χιλιόμετρα την ώρα, κάτι που σημαίνει ότι η βόμβα είναι οπλισμένη. Ο Τζακ ειδοποιεί έντρομος τον οδηγό του λεωφορείου να διατηρήσει την ταχύτητα πάνω από τα 50 μίλια την ώρα, ειδοποιεί τον Χάρι με ένα κινητό τηλέφωνο για την επείγουσα κατάσταση και, με ένα επικίνδυνο άλμα από την Jaguar, καταφέρνει να επιβιβαστεί στο λεωφορείο.

Ο Τζακ εξηγεί την κατάσταση στον οδηγό, τον Σαμ, αλλά τότε ένας πανικόβλητος μικροεγκληματίας, επιβάτης του λεωφορείου, φοβούμενος ότι ο Τζακ ήρθε για αυτόν και θα τον συλλάβει, πυροβολεί με το όπλο του και τραυματίζει ακούσια τον Σαμ. Μια άλλη επιβάτης, η Άνι Πόρτερ (η οποία είχε χάσει πρόσφατα την άδεια οδήγησης για υπερβολική ταχύτητα), παίρνει τη θέση του Σαμ στο τιμόνι. Ο Τζακ εξαναγκάζεται τότε να αναφέρει και στους επιβάτες του λεωφορείου την κατάσταση, και μετά ανοίγει ένα καπάκι στο πάτωμα, εξετάζει τη βόμβα που βρίσκεται κάτω από το λεωφορείο και τηλεφωνεί με το ίδιο κινητό τηλέφωνο στο Χάρι, ο οποίος χρησιμοποιεί στοιχεία για να αναγνωρίσει τον βομβιστή, τον οποίο εξ αρχής υποψιάζεται ως πρώην αστυνομικό (επειδή ως μετρητής ώρας είχε τοποθετηθεί ένα ρολόι χειρός που ήξερε ότι δινόταν στους αστυνομικούς κατά τη σύνταξή τους).

Η αστυνομία φροντίζει να υπάρχει ένας άδειος δρόμος για το λεωφορείο και τους οδηγεί στον αυτοκινητόδρομο 105 που είναι έτοιμος, αλλά δεν έχει δοθεί ακόμα στην κυκλοφορία, για να οδηγούν με μεγάλη ταχύτητα ανεμπόδιστα. Ο Μακ επιμένει να μεταφορτώσουν τους επιβάτες σε μια νταλίκα με επίπεδη πλατφόρμα, χρησιμοποιώντας ως γέφυρα μια σανίδα, αλλά ο Τζακ προειδοποιεί για τις απαιτήσεις του βομβιστή. Τότε ο βομβιστής τηλεφωνεί και επιτρέπει στους αστυνομικούς να πάρουν τον τραυματισμένο Σαμ, αλλά πυροδοτεί έναν άλλο, μικρότερο εκρηκτικό μηχανισμό που είχε τοποθετήσει στα μπροστινά σκαλιά του λεωφορείου, όταν μια άλλη (ηλικιωμένη) επιβάτης επιχειρεί να δραπετεύσει, η οποία από το εκρηκτικό κύμα πέφτει, από μια τρύπα που άνοιξε στα σκαλοπάτια, στις ρόδες του λεωφορείου και σκοτώνεται. Λίγο μετά, ο Τζακ μαθαίνει από τον Μακ ότι ο αυτοκινητόδρομος στον οποίο κινούνται είναι ημιτελής, καθώς λείπει ένα κομμάτι 50 ποδών / 15 μέτρων σε μια γέφυρα, πείθει την Άνι να αυξήσει την ταχύτητα στο μέγιστο δυνατό νούμερο και το λεωφορείο πηδάει το κενό και συνεχίζει. Αμέσως μετά ο Τζακ βλέπει μια έξοδο του αυτοκινητόδρομου προς το αεροδρόμιο και δίνει οδηγίες στην Άνι να κατευθυνθεί στο κοντινό Αεροδρόμιο του Λος Άντζελες, έτσι ώστε να οδηγούν εύκολα στους αεροδιαδρόμους.

Εν τω μεταξύ, ο Χάρι έχει μόλις αναγνωρίσει τον βομβιστή ως τον Χάουαρντ Πέιν, έναν συνταξιοδοτημένο αξιωματικό της ομάδας απενεργοποίησης βομβών της Ατλάντα, που είχε χάσει το 1989 ένα δάχτυλο σε μια έκρηξη (5 χρόνια πριν τα γεγονότα της ταινίας). Μια ομάδα αστυνομικών κατευθύνονται στο σπίτι του και μπαίνουν μέσα σε αυτό, αλλά το σπίτι είναι γεμάτο με εκρηκτικά, που ξαφνικά πυροδοτούνται και όλη η ομάδα μαζί με τον Χάρι σκοτώνονται.

Στο διάστημα αυτό, ο Τζακ έχει βγει από το λεωφορείο με ένα πρόσχημα και στη συνέχεια προσπαθεί να απενεργοποιήσει τη βόμβα, πηγαίνοντας κάτω από το λεωφορείο, αλλά δεν τα καταφέρνει. Αμέσως μετά μαθαίνει από τον βομβιστή (ο οποίος τότε απαιτεί τα χρήματα να εναποτεθούν σε έναν κάδο απορριμμάτων στην πλατεία Pershing) για το θάνατο του Χάρι και, σε κατάσταση αμόκ, διαλύει το κινητό του, ενώ η Άνι προσπαθεί να τον παρηγορήσει. Τότε ο Τζακ ανακαλύπτει ότι υπάρχει μια κρυφή κάμερα πάνω από τη θέση του οδηγού, από την οποία τους παρακολουθεί ο Χάουαρντ με κλειστό κύκλωμα τηλεόρασης, και το αναφέρει στον Μακ, μαζί με ένα σχέδιο που σκέφτηκε. Ο Μακ βάζει ένα τοπικό συνεργείο ειδήσεων να καταγράψει τη μετάδοση στο εσωτερικό του λεωφορείου και μετά (ενώ είχαν καταγράψει 1 λεπτό, με τους επιβάτες ακίνητους) να την αναμεταδώσουν σε συνεχή επανάληψη στην ίδια συχνότητα με την κάμερα, για να ξεγελάσουν τον Χάουαρντ. Μόλις αρχίζει η αναμετάδοση, οι επιβάτες δραπετεύουν σε διπλανό λεωφορείο πριν τελειώσει η βενζίνη. Η διάσωση των επιβατών διακόπτεται από ένα σκασμένο ελαστικό, ενώ μέσα στο λεωφορείο βρίσκονται ακόμα μόνο οι Τζακ και Άνι. Οι δυο τους «μπλοκάρουν» το γκάζι και το τιμόνι, επιτρέποντας στο λεωφορείο να συνεχίσει να κινείται και δραπετεύουν πηδώντας από το λεωφορείο πάνω σε μια σανίδα. Το λεωφορείο πέφτει πάνω σε ένα άδειο, υπό ρυμούλκηση, αεροπλάνο Boeing 707 και ανατινάζονται και τα δύο μαζί.

Καθώς ο βομβιστής δεν ήξερε ότι το λεωφορείο ανατινάχτηκε, ο Τζακ και η Άνι πηγαίνουν στην πλατεία Πέρσινγκ, το σημείο που θα παραδίδονταν τα λύτρα, ενώ ταυτόχρονα η αστυνομία παρακολουθεί το μέρος όπου παραδίδονται τα χρήματα. Ωστόσο, έχοντας μόλις δει ο Χάουαρντ Πέιν στο βίντεο το σημείο της αλλαγής μεταξύ των καταγραφών και συνειδητοποιώντας ότι ξεγελάστηκε, αλλάζει τα σχέδιά του, μεταμφιέζεται σε αστυνομικό και αρπάζει την Άνι. Όταν τα λύτρα παραδίδονται μέσα σε έναν κάδο απορριμμάτων, κανείς δεν εμφανίζεται να τα πάρει. Ο Τζακ τρέχει να δει τι συνέβη και ανακαλύπτει μια τρύπα κάτω από τον κάδο, που οδηγεί σε υπόγειο διάδρομο που καταλήγει στην κόκκινη γραμμή του Μετρό του Λος Άντζελες. Ο Τζακ βρίσκει τους Χάουαρντ και Άνι υπογείως, αλλά στο μεταξύ ο Χάουαρντ της έχει φορέσει ένα γιλέκο με εκρηκτικά, τα οποία θα εκραγούν αν πατηθεί ο πυροκροτητής που κρατάει ο Χάουαρντ.

Ο Χάουαρντ αρπάζει την Άνι στο σταθμό του Μετρό, ενώ χλευάζει τον Τζακ, μπαίνει μέσα σε ένα βαγόνι του Μετρό και δένει με χειροπέδες την Άνι σε ένα στύλο μέσα στην καμπίνα του πρώτου βαγονιού. Ο Τζακ καταφέρνει να μπει μέσα στο βαγόνι την τελευταία στιγμή. Ο Χάουαρντ σκοτώνει τον οδηγό του τρένου με πυροβολισμούς και, στη συνέχεια, μαζί με τον Τζακ παλεύουν στην οροφή του βαγονιού. Ο Τζακ πιέζει το κεφάλι του Χάουαρντ σε ένα επερχόμενο σήμα και τον αποκεφαλίζει. Καθώς ο Τζακ βγάζει το γιλέκο με τα εκρηκτικά από την Άνι, ακούγεται ο Μακ στον ασύρματο στην καμπίνα του οδηγού να λέει στον Τζακ ότι, αν είναι εκεί, να σταματήσει το τρένο επειγόντως, διότι η γραμμή δεν είναι τελειωμένη και πλησιάζουν επικίνδυνα στην άκρη της. Επειδή όμως δεν μπορούν να σταματήσουν το τρένο (λόγω ζημιάς στον πίνακα ελέγχου από τους προηγούμενους πυροβολισμούς του Χάουαρντ) και δεν έχουν το κλειδί για να ξεκλειδώσουν τις χειροπέδες για να απελευθερωθεί η Άνι από τον στύλο μέσα στην καμπίνα του τρένου, ο Τζακ αυξάνει την ταχύτητα στο μέγιστο για να το εκτροχιάσει. Το τρένο εκτροχιάζεται όταν φτάνει στον τερματικό σταθμό Hollywood Boulevard που είναι υπό κατασκευή, ανεβαίνει σε μια ανηφόρα, βγαίνει στην επιφάνεια και καταλήγει να σταματήσει στην ομώνυμο λεωφόρο, χτυπώντας μόνο ελαφρά ένα Dodge Ram Wagon Maxiwagon του 1986, με τον οδηγό του να μην μπορεί να πιστέψει αυτό που μόλις συνέβη. Ο Τζακ και Άνι καταφέρνουν να επιβιώσουν και μετά φιλιούνται παθιασμένα, ενώ ο κόσμος τριγύρω τους, έκπληκτος, τους τραβάει φωτογραφίες.

## Ηθοποιοί και Χαρακτήρες
* Κιάνου Ριβς στο ρόλο του *Τζακ Τρέιβεν*
* Σάντρα Μπούλοκ στο ρόλο της *Άνι Πόρτερ*
* Ντένις Χόπερ στο ρόλο του *Χάουαρντ Πέιν*
* Τζο Μόρτον στο ρόλο του *Υπαρχηγού "Μακ" Μάον*
* Τζεφ Ντάνιελς στο ρόλο του *Χάρι Τεμπλ*
* Άλαν Ρακ στο ρόλο του *Στίβενς*
* Γκλεν Πλάμερ στο ρόλο του ιδιοκτήτη της Τζάγκουαρ
* Ρίτσαρντ Λάινμπακ στο ρόλο του *Νόργουντ*
* Μπεθ Γκραντ στο ρόλο της *Έλεν*
* Χόθορν Τζέιμς στο ρόλο του *Σαμ*
* Ρίτσαρντ Σιφ στο ρόλο του οδηγού του τρένου
* Κάρλος Καράσκο στο ρόλο του *Ορτίζ*
* Ντέιβιντ Κρίγκελ στο ρόλο του *Τέρι*
* Νατσούκο Οχάμα στο ρόλο της *Κυρίας Καμίνο*
* Ντάνιελ Βιγιαρεάλ στο ρόλο του *Ρέι*

## Παραγωγή
### Σενάριο
Ο σεναριογράφος Γκράχαμ Γιοστ είχε ενημερωθεί από τον πατέρα του, τον Καναδό τηλεπαρουσιαστή Έλγουι Γιοστ, για την ταινία *Το Τρένο της Μεγάλης Φυγής* (Runaway Train, 1985) με πρωταγωνιστή τον Τζον Βόιτ. Η ταινία ήταν βασισμένη πάνω σε μια ιδέα του Ακίρα Κουροσάβα. Ο Έλγουι λανθασμένα πίστευε ότι η κατάσταση του τρένου ήταν εξαιτίας μιας βόμβας που του είχε τοποθετηθεί. Μια τέτοια ιδέα είχε μάλιστα χρησιμοποιηθεί στην ιαπωνική ταινία *Η Μεγάλη Ληστεία του Τόκιο Εξπρές* (The Bullet Train, 1975). Αφού είδε την ταινία με τον Βόιτ, ο Γκράχαμ αποφάσισε ότι θα ήταν καλύτερο αν μια βόμβα είχε τοποθετηθεί σε ένα λεωφορείο αναγκασμένο να ταξιδεύει με πάνω από 20 μίλια / 32 χιλιόμετρα την ώρα ώστε να αποφύγει την έκρηξη. Ένας φίλος του, τότε, αυθόρμητα του πρότεινε η ταχύτητα να αυξηθεί στα 50 μίλια / 80 χιλιόμετρα την ώρα. Το φινάλε της ταινίας είναι εμπνευσμένο από το φινάλε της ταινίας *Το Ασημένιο Τραίνο* (Silver Streak, 1976). Το σενάριο υπέστη εκτεταμένες αλλαγές από τον Τζος Γουίντον. Σύμφωνα με τον Γιοστ: *"Ο Τζος Γουίντον έγραψε το 98,9% των διαλόγων. Ήμασταν αρκετά συγχρονισμένοι, απλά εγώ δεν έγραψα τους διαλόγους τόσο καλά όσο αυτός"*.

### Κάστινγκ
Ο Στίβεν Μπάλντουιν ήταν η πρώτη επιλογή για το ρόλο του Τζακ Τρέιβεν, αλλά ο Μπάλντουιν ένιωθε ότι ο χαρακτήρας (όπως ήταν γραμμένος στις πρώτες εκδοχές του σεναρίου) έμοιαζε πολύ με τον χαρακτήρα του Τζον ΜακΛέιν από την ταινία *[[Πολύ Σκληρός για να Πεθάνει]]* (Die Hard, 1988). Ο σκηνοθέτης Γιαν ντε Μποντ έδωσε το ρόλο στον Κιάνου Ριβς αφού είχε δει τον ηθοποιό στην ταινία *Στην Κόψη του Κύματος* (Point Break, 1991). Πίστευε ότι ο Ριβς ήταν *"ευάλωτος στην οθόνη. Δεν είναι απειλητικός για τους άνδρες, επειδή δεν είναι πολύ μυώδης και αρέσει στις γυναίκες"*. Στον Ριβς δεν άρεσε ο χαρακτήρας του στο αρχικό σενάριο του Γκράχαμ Γιοστ. Ένιωθε ότι υπήρχαν *"καταστάσεις που οδηγούσαν σε ατάκες και ένιωσα ότι ήταν αναγκαστικό - το 'Πολύ Σκληρός για να Πεθάνει' ανακατεμένο με ένα είδος σκρούμπολ κωμωδίας"*. Ο ντε Μποντ έφερε τον Τζος Γουίντον μια εβδομάδα πριν αρχίσουν τα γυρίσματα να δουλέψει πάνω στο σενάριο. Με τη συνεισφορά του Ριβς, ο Γουίντον άλλαξε τον Τρέιβεν σε έναν ευγενικό άνδρα που προσπαθεί να μη σκοτωθεί κανένας. Ο Ριβς είχε ασχοληθεί ξανά με την αστυνομία του Λος Άντζελες στην ταινία *Στην Κόψη του Κύματος* και είχε μάθει για το ενδιαφέρον τους για την ανθρώπινη ζωή, στοιχείο που ενσωμάτωσε στον Τρέιβεν. Μία από τις σημαντικές συνεισφορές του Γουίντον ήταν η αλλαγή του χαρακτήρα του Νταγκ Στίβενς από δικηγόρο σε τουρίστα. Ο Γουίντον δούλεψε κυρίως στους διαλόγους, αλλά επίσης δημιούργησε μερικές σημαντικές πλοκές, όπως το θάνατο του Χάρι Τεμπλ.

Η Σάντρα Μπούλοκ ήρθε για να διαβάσει το σενάριο μαζί με τον Ριβς για να διασφαλιστεί αν υπήρχε η σωστή χημεία μεταξύ των ηθοποιών. Η ίδια έχει πει: *"Κάναμε όλες αυτές τις σωματικές σκηνές μαζί, κυλιόμασταν στο πάτωμα και τέτοια"*. Αρχικά ο χαρακτήρας της Μπούλοκ επρόκειτο να ήταν η κωμική ανακούφιση-παρτενέρ του Τζακ, με την Έλεν ΝτιΤζένερις να είναι υποψήφια για το ρόλο. Η Άνι όμως έγινε τόσο ο παρτενέρ του Τζακ όσο και το ερωτικό ενδιαφέρον του. Ο σκηνοθέτης δεν ήθελε ο Τρέιβεν να έχει μακριά μαλλιά και ήθελε ο χαρακτήρας να φαίνεται δυνατός και να έχει τον έλεγχο του εαυτού του. Ο Ριβς, τότε, ξύρισε εντελώς το κεφάλι του. Ο ντε Μποντ συγκεκριμένα δήλωσε: *" Όλοι στο στούντιο τρόμαξαν μόλις το είδαν. Υπήρχε μόνο ένα χιλιοστό. Αυτό που βλέπετε στην ταινία βασικά είναι αφού του έχει μακρύνει"*.

Τα γυρίσματα της ταινίας ξεκίνησαν στις 7 Σεπτεμβρίου 1993 και ολοκληρώθηκαν στις 23 Δεκεμβρίου 1993, εξ ολοκλήρου στο Λος Άντζελες.

Όλες οι σκηνές όπου το λεωφορείο τρέχει στον αυτοκινητόδρομο χωρίς κυκλοφορία γύρω του, παρά μόνο με οχήματα της Αστυνομίας να το συνοδεύουν, γυρίστηκαν στον τότε νεόκτιστο αυτοκινητόδρομο Interstate 105, ο οποίος μάλιστα, όπως αναφέρθηκε και στην ταινία, είχε μόλις κατασκευαστεί αλλά δεν είχε ακόμα δοθεί στην κυκλοφορία. Εδώ οι παραγωγοί της ταινίας ήταν απίστευτα τυχεροί, διότι αν δεν είχε συμπέσει χρονικά αυτή η συγκυρία με τα γυρίσματα, θα είχαν εξαναγκαστεί να ζητήσουν από τις αρμόδιες αρχές του Λος Άντζελες να κλείσουν προσωρινά έναν αυτοκινητόδρομο, προκειμένου να γυριστούν οι σκηνές αυτές.

Για τη σκηνή με το άλμα του λεωφορείου, επειδή κανένα όχημα δεν μπορεί να ανέβει όταν επιταχύνει σε επίπεδο δρόμο, χρησιμοποιήθηκε ράμπα για να γυριστεί το άλμα του λεωφορείου, το οποίο οδήγησε ένας κασκαντέρ. Στην πραγματικότητα, το κενό τμήμα της γέφυρας στον ανισόπεδο κόμβο ήταν έτοιμο κατά τη διάρκεια των γυρισμάτων και, προκειμένου να γυριστεί η σκηνή, αφαιρέθηκε με ψηφιακή επεξεργασία της εικόνας. Ωστόσο, οι προγραμματιστές και οι παραγωγοί ξέχασαν να αφαιρέσουν τη σκιά που έριχνε η γέφυρα, και η σκιά αυτή φαίνεται εύκολα στην οθόνη.

## Κυκλοφορία
### Box Office
Με προϋπολογισμό 30.000.000 δολάρια, η ταινία *Speed* έκανε άνοιγμα τριημέρου στην 1η θέση με 14,4 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 121,2 εκατομμύρια δολάρια και στον υπόλοιπο κόσμο συγκέντρωσε 229,2 εκατομμύρια δολάρια. Παγκοσμίως απέφερε 350,4 εκατομμύρια δολάρια.

### Κριτικές
Το *Speed* έλαβε κυρίως θετικά σχόλια από τους κριτικούς την περίοδο κυκλοφορίας του. Ο κριτικός Ρότζερ Έμπερτ έδωσε στην ταινία 4 αστέρια και έγραψε: *"Ταινίες όπως το 'Speed' ανήκουν στον είδος που εγώ ονομάζω Ταινίες Μελανιασμένου Μπράτσου, επειδή πάντα αρπάζεις το μπράτσο του διπλανού σου. Αν γίνει με λάθος τρόπο μοιάζουν με κουρασμένες επαναλήψεις παλιών κλισέ. Αν γίνει σωστά έχουν πλάκα. Αν γίνει τόσο καλά όσο στο 'Speed', δημιουργούν ένα είδος μανιακής χαράς"*. Το περιοδικό Rolling Stone έγραψε: *"Οι ταινίες δράσης συνήθως γράφονται ως απαξιωμένο είδος, εκτός αν λειτουργούν. Και το 'Speed' λειτουργεί σαν φυλαχτό"*. Η εφημερίδα The Washington Post επαίνεσε την ερμηνεία της Σάντρα Μπούλοκ: *"Η μόνη ηθοποιός που ξεχωρίζει είναι η Σάντρα Μπούλοκ ως Άνι... Αν δεν ήταν αυτή η έξυπνη-αστεία τροπή που δίνει στις ατάκες της - είναι οι καλύτερες στην ταινία - ο αέρας σε αυτό το λεωφορείο θα ήταν ασφυκτικός... αναδύεται ως μια ελαφρώς πιο ήπια εκδοχή των Λίντα Χάμιλτον - [[Σιγκούρνι Γουίβερ]]: ικανή, ανεξάρτητη αλλά ακαταμάχητα ευάλωτη"*. Οι New York Times έγραψαν: *"Ο κύριος Χόπερ βρίσκει ωραίους καινούριους τρόπους να μεταφέρει μια τρελή απειλή με κάθε νέο ρόλο. Σίγουρα είναι η πιο πολύχρωμη φιγούρα στην ταινία που δεν σπαταλάει καθόλου χρόνο στην ανάπτυξη του χαρακτήρα ή της προσωπικότητάς του"*.  Το περιοδικό Entertainment Weekly έδωσε στην ταινία το βαθμό Α γράφοντας: *"Είναι μια απόλαυση να βρίσκεσαι στα χέρια ενός δημιουργού ταινιών δράσης ο οποίος σέβεται το κοινό. Η δεξιοτεχνία του ντε Μποντ είναι τόσο εύπλαστη που ακόμα και το τριπλό φινάλε δικαιολογείται"*.
## Βραβεία & Υποψηφιότητες

## Συνέχεια
Στις 13 Ιουνίου 1997, έκανε πρεμιέρα μια συνέχεια με τον τίτλο *Speed 2: Κρουαζιέρα με τον Κίνδυνο* (Speed 2: Cruise Control), η οποία διαδραματίζεται σε πλοίο. Η Σάντρα Μπούλοκ συμφώνησε να επαναλάβει το ρόλο της ως Άνι, με τον όρο το στούντιο να χρηματοδοτήσει ένα άλλο πρότζεκτ της, αλλά ο Κιάνου Ριβς απέρριψε την πρόταση να επιστρέψει ως Τζακ, καθώς θεώρησε ότι η ιδέα στο σενάριο για δράση πάνω σε πλοίο ήταν κάκιστη και ότι, κατά συνέπεια, η ταινία δεν θα είχε την επιτυχία της πρώτης. Ως αποτέλεσμα, ο Τζέισον Πάτρικ ενσωματώθηκε στο σενάριο στο ρόλο του Άλεξ Σο, ο νέος φίλος της Άνι, καθώς η ίδια χώρισε με τον Τζακ εξαιτίας της ανησυχίας της για τον επικίνδυνο τρόπο ζωής του επαγγέλματός του (όπως δήλωσε ο χαρακτήρας της στην αρχή της ταινίας). Ο Γουίλεμ Νταφόε υποδύθηκε το ρόλο του κακού και ο Γκλεν Πλάμερ από την πρώτη ταινία έκανε μια μικρή εμφάνιση.

Η ταινία θεωρείται μία από τις χειρότερες συνέχειες όλων των εποχών και έλαβε πολύ αρνητικές κριτικές, και μάλιστα ο Ντέιβιντ Έντελσταϊν την χαρακτήρισε ως το χειρότερο σίκουελ όλων των εποχών, ενώ και εισπρακτικά κατάφερε να συγκεντρώσει 164,5 εκατομμύρια δολάρια παγκοσμίως, με προϋπολογισμό 160.000.000 δολάρια, με αποτέλεσμα να εξελιχθεί σε μια μεγάλη εισπρακτική αποτυχία. Επίσης, ήταν υποψήφια για 8 Χρυσά Βατόμουρα, από τα οποία κέρδισε ένα, αυτό του Χειρότερου ριμέικ ή σίκουελ ταινίας. Χαρακτηριστικό είναι ότι κατάφερε σκορ μόλις 4% στην ιστοσελίδα Rotten Tomatoes, ενώ και η ίδια η Μπούλοκ μεταγενέστερα διακωμώδησε την ταινία και έχει συχνά παραδεχτεί ότι μετάνιωσε για τη συμμετοχή της και ότι η όλη ταινία ήταν ένα «huge mistake» («τεράστιο λάθος»).

## Παραπομπές


## Εξωτερικοί σύνδεσμοι
* 
* 
* 
* 
* https://www.imcdb.org/ Speed (όλα τα οχήματα που εμφανίστηκαν στην ταινία)

Κατηγορία:Αμερικανικές ταινίες της δεκαετίας 1990
Κατηγορία:Ταινίες παραγωγής 20th Century Fox
Κατηγορία:Ταινίες του 1994
Κατηγορία:Αμερικανικές θρίλερ ταινίες δράσης
Κατηγορία:Σκηνοθετικό ντεμπούτο σε ταινίες
Κατηγορία:Αγγλόφωνες ταινίες
Κατηγορία:Ταινίες που κέρδισαν Όσκαρ Καλύτερου Επεξεργασμένου Ήχου
Κατηγορία:Αμερικανικές αστυνομικές θρίλερ ταινίες
Κατηγορία:Αμερικανικές ταινίες δράσης
Κατηγορία:Ταινίες σε σενάριο Τζος Γουίντον